Carcaixent acull la presentació de la Xarxa Jove
11 de Octubre de 2016

Carcaixent

Carcaixent va ser ahir la seu de la presentació de la Xarxa Jove, el nou servei intermunicipal de coordinació, formació i assessorament municipal en polítiques de joventut ofert per l'Institut Valencià de la Joventut (IVAJ). Natxo Escandell, regidor de Joventut de l’Ajuntament de Carcaixent, va ser l’encarregat d’obrir la trobada a la qual assistiren regidors i responsables dels punts d’informació juvenil de la Ribera Alta i Baixa.

Àngels Cuenca i Ismael López, tècnics de l’IVAJ, van explicar que el programa Xarxa Jove té, entre els seus objectius, l'impuls de les polítiques de joventut locals, el suport a la feina dels ajuntaments i la creació de xarxes per al treball amb joves. Així mateix, ajudarà els centres i serveis comarcals de les diferents conselleries de la Generalitat en la coordinació i difusió de les seues activitats entre els i les joves, així com en el disseny i en la realització de programes específics; i a reforçar l'activitat dels serveis d'Informació Juvenil, difondre'n els programes i facilitar-ne la coordinació intermunicipal.

Descomptes en el curs de Director d’Activitats de Temps Lliure

Des del programa de formació jove #Riberaenxarxa, s’ha organitzat el curs formatiu de Director de Temps Lliure, homologat per l’IVAJ, que capacita per a planificar, gestionar, dinamitzar i avaluar projectes de caràcter educatiu, adreçats a la infància i a la joventut en tots els seus aspectes, així com per a assumir la creació, el control i la dinamització de l'equip de personal monitor. El curs començarà el proper 22 d’octubre i serà itinerant pels pobles organitzadors.

Des de l’Ajuntament de Carcaixent, amb l’objectiu de facilitar l’accés a la formació per part dels joves, es bonificarà el 50% del preu del curs, amb la qual cosa tindrà un cost de 150€. Natxo Escandell, regidor de Joventut, ha recordat que la possessió d’estos títols és una bona manera d’entrar al mercat laboral, “hui per hui els joves tenen molt difícil accedir a un lloc de feina, per tant des de les institucions hem de fer tots els esforços possibles per tal d’ampliar el ventall d’oportunitats i oferir un futur de qualitat als nostres joves. Hem d’aconseguir que la joventut siga un tema transversal que abaste tota política realitzada i a realitzar”.